A gyorsasági autó- és motorversenyek zajkibocsátása - a zajforrás jellegéből adódóan - műszaki eszközökkel nem csillapítható hatékonyan. A pálya kedvezőtlen fekvése és a lakott területektől való kis távolsága esetén a jelenleg hatályos zajkibocsátási határértékek betartására nincs műszaki megoldás. A nemzetközi szinten is jelentős versenypályák üzemeltetéséhez azonban, azok turisztikai vonzereje miatt fontos nemzetgazdasági érdek fűződik.

A rendelet módosítása a nemzetközi licenccel rendelkező gyorsasági versenypályák környezetében lévő területekre a korábbinál magasabb határértékeket vezet be, amelynek hatását a pályahasználat jelentős időbeli korlátozása ellensúlyozza.

A javaslat az előbbieken túl felmentési lehetőséget biztosít a főszabály szerinti határértékek és pályahasználat időbeli korlátozása alól legfeljebb évi 40 nap erejéig, amelynek kompenzációjaként a felmentett napok számával megegyező napon megtiltja a pályahasználatot.

A kulturális fesztivál fogalmának értelmezése a gyakorlatban sokszor problémát okozott, így felmerült a fogalom konkrét meghatározásának igénye. A kérdéskör megvizsgálásának eredményeképpen egyértelművé vált, hogy jogalkalmazás szempontjából „kulturális fesztivál” helyett az „alkalmi rendezvény” fogalmának bevezetése indokolt, és a tervezet így az alkalmi rendezvényekre vezeti be azokat a szabályokat, amelyek jelenleg a többnapos kulturális fesztiválokra vonatkoznak.